सरस्वतीको महत्त्वपूर्ण जित
अन्तिम समयमा उत्कृष्ट पुनरागमन गर्दै मंगलबार सरस्वती युथ क्लबले सहिद स्मारक ए डिभिजन लिगमा च्यासल युवालाई २–१ ले पराजित गरेको छ । यो जितले सरस्वती क्लब लिगको अन्तिम दुई स्थानमा नपर्ने निश्चित भएको छ ।
काठमाडौँ — अन्तिम समयमा उत्कृष्ट पुनरागमन गर्दै मंगलबार सरस्वती युथ क्लबले सहिद स्मारक ए डिभिजन लिगमा च्यासल युवालाई २–१ ले पराजित गरेको छ । यो जितले सरस्वती क्लब लिगको अन्तिम दुई स्थानमा नपर्ने निश्चित भएको छ ।अर्को मैदानमा भएको विभागीय डर्बीमा एपीएफले नेपाल पुलिसविरुद्ध ४–१ को सानदार जित दर्ता गरायो ।एन्फा कम्प्लेक्स मैदान सातदोबाटोमा च्यासलका सजिन थापाले १४ औं मिनेटमा लिएको अग्रता तोड्दै खेल सकिन चार मिनेटअघि मनीष थापाले सरस्वतीबाट बराबरी गोल फर्काए । नाइजेरियाली फरवार्ड फ्रान्सिस ओकेचुकु ओनेयमाले इन्ज्युरी समयमा गोल गरी महत्त्वपूर्ण ३ अंक दिलाए । च्यासलविरुद्धको जितपछि सरस्वतीले रेलिगेसन नहुने लिगको अन्तिम दुई स्थानमा नपर्ने निश्चित गरेको हो । साथै अर्को सिजन दुई अंक काटिने नियमबाट पनि मुक्ति पाएको छ । हल्चोक मैदानमा स्ट्राइकर युवराज खड्काको दुई तथा राजेन्द्र रावल र हरि कार्कीको १–१ गोल मदतमा घरेलु टोली एपीएफले नेपाल पुलिसलाई हराएको हो । पुलिसका अजित भण्डारीले पहिलो हाफको अन्तिममा एक गोल फर्काएको थियो । यो जितले एपीएफ २० अंकसहित लिगको पाँचौं स्थानमा उक्लिएको छ । अन्तिम खेलअघि एपीएफ छैटौं स्थानको पुलिसभन्दा २ अंक अगाडि र चौथो स्थानको आर्मीभन्दा २ अंकले पछि छ । सरस्वतीका राज शाहीको रक्षात्मक कमजोरीका कारण च्यासलले १४ औं मिनेटमा अग्रता लिएको थियो । सजिन थापामगरले गोलरक्षक प्रदीप भण्डारी आफ्नो पोजिसनबाट बाहिर रहेको अवस्थामा गोल गरेका थिए । पहिलो हाफमा च्यासलले सरस्वतीमाथि उच्च दबाब बनाएको थियो । २० औं मिनेटमा मिडफिल्डर हेमन्त थापामगरको प्रहार क्रसबारमा लागेर बाहिरियो । नौ मिनेटपछि सुनील खड्काको क्लोज रेन्ज प्रहार क्रसबार माथिबाट बाहिरियो । लगत्तै हेमन्तको फ्रिकिक गोलरक्षक प्रदीपले बचाए । ६३ औं मिनेटमा सरस्वतीका भिक्टरको दायाँ खुट्टाले प्रहार गरेको शट च्यासलका गोलरक्षक दिनेश थापामगरले डाइभ हानेर बचाएका थिए । लगत्तै रमेश तामाङले २५ यार्डबाट गरेको प्रहार उनैले रोके । ८६ औं मिनेटमा च्यासलले गोल खान पुग्यो । मनीष थापाले ३५ यार्डबाट गरेको फ्रिकिक प्रहार गोलरक्षक दिनेशको हातमै आएको थियो तर उनले राम्ररी नियन्त्रण गर्न सकेनन् । बराबरी गोलपछि सरस्वतीले खेलमा दबाब बढायो । पाँच मिनेट थपिएको इन्ज्युरी समयमा सरस्वती विजयी गोल गर्न सफल भयो । काउन्टर एट्याकमा हाङ राईले मिलाइदिएको पासमा नाइनेरियाली फ्रान्सिसले उत्कृष्ट भलीमा गोल गरेका थिए । ‘गोलरक्षकको गम्भीर गल्तीले हामीले अन्तिम समयमा गोल खान पुग्यौं, जसले हामीलाई कठिन अवस्थामा पुर्‍यायो । यही नै खेलको टर्निङ प्वाइन्ट बन्यो,’ राष्ट्रिय टोलीका पूर्व प्रशिक्षकसमेत रहेका च्यासलका प्रशिक्षक राजुकाजी शाक्यले भने, ‘पूरै लिगमा मेरो टिमको सबैभन्दा खराब प्रदर्शनमध्ये एक यो थियो । यो नतिजाले निश्चित रूपमा शीर्ष ६ भित्र पर्ने हाम्रो योजना कमजोर बनाइदिएको छ ।’ सरस्वतीका प्रशिक्षक प्रदीप नेपालले टिमको एट्याकिङ रणनीति र खेलाडीको प्रयासले जित सम्भव भएको प्रतिक्रिया दिए । उनले भने, ‘हामी अन्तिम दुई स्थानको डरबाट मुक्त भएका छौं । म लिगमा मेरो टिमको प्रदर्शनबाट पूर्ण सन्तुष्ट छु ।’हल्चोक मैदानमा एपीएफ आक्रामक रणनीतिमा आएको थियो । जसका कारण २० औं मिनेटमै राजेन्द्र रावलको गोलमार्फत अग्रता लियो । त्यसको ८ मिनेटपछि हरि कार्कीको गोल र ४३ औं मिनेटमा युवराज खड्काको गोलले एपीएफले ३(० को अग्रता लियो । पहिलो हाफको इन्ज्युरी समयमा अजित भण्डारीले एक गोल फर्काएका थिए । एपीएफलाई ४(१ को जित निश्चित गर्ने क्रममा युवराजले ८६ औं मिनेटमा व्यक्तिगत दोस्रो गोल गरे ।